Soome autoralli meistrvõistluste etapil kaasa lööv Egon Kaur näitas Kuopio lumistel teedel viiendal kiiruskatsel metsikut kiirust.
Eesti rallimees näitas Soome lumistel teedel ühel katsel pöörast kiirust
Volkswagen Polo GTI R5ga kihutav eestlane läbis 7,31 km pikkuse Ruskila katse 3.05,9ga. See teeb keskmiseks kiiruseks 141,6 km/h. 140 piiri ületasid veel kolm pilooti.
Viie kiiruskatse järel hoiab Kaur esikohta. Kogu ralli keskmiseks kiiruseks on tal seni 123,3 km/h, mis on samuti kõrge näitaja. Tasub märkida, et Kuopios võtavad mõõtu R5 masinad.
Võtame võrdluseks mõned WRC-etapid. Statistikat koondava portaali juwra.com andmetel on viimaste kümnendite kiireim ralli 2016. aasta Soome Jyväskylä mõõduvõtt. Seal oli võidumehe, Citröeniga sõitnud Kris Meeke keskmine tempo 126,62 km/h. Samal rallil sai Sebastien Ogier (Volkswagen) ühel katsel keskmiseks 134,6 km/h.
Mullu, esimest korda MM-kalendrisse kuulunud Arctic Rally'l oli võidu noppinud Ott Tänaku (Hyundai) keskmine kiirus 121,66 km/h. Ühel Lapimaa lumistel teedel läbitud katsel sai Kalle Rovanperä (Toyota) kirja keskmise 134,3 km/h.